ไทยลุ้นเหรียญรางวัลการแข่งขันฝีมือแรงงานนานาชาติ ครั้งที่ 46 สาขาการออกแบบโมเดลแข่งขันสนามแรกที่สมาพันธรัฐสวิส
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า สนามแข่งขันแรกของการแข่งขันฝีมือแรงงานระดับนานาชาติ หรือ WorldSkills ครั้งที่ 46 ประเทศไทยส่งนายชาญณรงค์ พึ่งเกษม สาขาการออกแบบโมเดล ซึ่งลงสนามแข่งขันที่กรุงเบิร์น สมาพันธรัฐสวิส มีผู้เข้าร่วมการแข่งขันรวม 6 ประเทศ ซึ่งสนามนี้มีลุ้นเหรียญรางวัลจากการรายงานของทีมงานที่ร่วมเดินทางว่า นายชาญณรงค์ ทำผลงานได้ดี เกาะกลุ่มคะแนนนำ 3 อันดับแรก โดยจะทราบผลการแข่งขันกันในเร็ววันนี้ ซึ่งต้องคอยติดตามผลการแข่งขันในคืนนี้ เด็กไทยที่มีโอกาสไปแข่งขันในเวทีระดับโลก เยาวชนกลุ่มนี้จะเป็นแรงงานที่มีคุณภาพในอนาคตและประสบการณ์ที่ได้รับจะนำมาถ่ายทอดให้กับเยาวชนรุ่นต่อไป รวมถึงแรงงานในประเทศ อย่างไรก็ตาม การแข่งขันกับฝีมือแรงงานระดับนานาชาติ ยังมีแข่งขันอีก 5 สนาม ประกอบด้วย สนามที่สมาพันธรัฐสวิส สาธารณรัฐเยอรมนี สาธารณรัฐเกาหลี ราชอาณาจักรเดนมาร์ก และสาธารณรัฐฝรั่งเศส แข่งขันทั้งหมด 3 -4 วัน ทั้ง 5 สนามนี้จะมีตัวแทนเยาวชนไทยไปร่วมแข่งขันอีก 12 คน ใน 11 สาขา ได้มอบหมายให้กรมพัฒนาฝีมือแรงงานคอยติดตามและรายงานสถานการณ์การแข่งขันให้ชาวไทยทราบอย่างต่อเนื่อง เพราะการแข่งขันฝีมือแรงงานนานาชาติ ถือเป็นสนามแข่งที่สำคัญที่เยาวชนไทยได้มีโอกาสแสดงทักษะฝีมือแก่นานาประเทศได้เห็นว่า เด็กไทย หรือช่างไทยมีฝีมือไม่แพ้ชาติใดในโลก ขณะที่นายชาญณรงค์ พึ่งเกษม ตัวแทนเยาวชนไทยคนแรก ที่เข้าร่วมแข่งขันฝีมือแรงงานนานาชาติ ครั้งที่ 46 สังกัด บริษัท โตโยต้า ไดฮัทสุ เอ็นจิเนียริ่ง แอนด์ แมนูแฟคเจอริ่ง จำกัด ร่วมแข่งขันในสาขาการออกแบบโมเดล ณ กรุงเบิร์น สมาพันธรัฐสวิส กล่าวว่า แต่ละประเทศที่เข้าร่วมแข่งขัน เป็นคู่แข่งที่น่ากลัว ผลงานแต่ละคนทำออกมาได้ดี แต่ส่วนตัวก็ทำเต็มที่ และมั่นใจเต็มร้อยที่จะคว้าเหรียญรางวัลกลับไปฝากชาวไทย พร้อมขอกำลังจากคนไทยด้วย